Moody’s sê oor afgraderingFoto: ANA Die kredietgraderingsagentskap Moody’s het Suid-Afrika se kredietgradering Vrydag onveranderd gelaat. Moody’s het die land se kredietgradering een punt bo rommelstatus gehou en van negatief na stabiel verander. Die kredietgraderingsagentskap het gesê sy besluit berus daarop dat die vorige agteruitgang van die land se instellings geleidelik ŉ ommeswaai maak onder ŉ meer deursigtige en voorspelbare beleidsraamwerk. Die aankondiging volg nadat Moody’s in November die land op ŉ 90 dae lange oorsig geplaas het vir ŉ moontlike afgradering na rommelstatus te midde van die omstrede staatskapingberigte en die beweerde wanadministrasie deur voormalige pres. Jacob Zuma. Sedert pres. Cyril Ramaphosa egter verlede maand die leisels oorgeneem het, het die regering vordering gemaak met die ontheffing van sommige ministers wat verbind word met die staatskapingbeweringe, asook nuwe aanstellings by sleutelstaatsinstellings soos Eskom en die Suid-Afrikaanse Inkomstediens. Moody’s sal in Oktober weer sy gradering vir Suid-Afrika hersien.